Radio KLF

Radio KLF oli elektroniseen tanssi- ja diskomusiikkiin erikoistunut suomalainen radioasema. Kanava aloitti toimintansa vuonna 2005 ja oli aloittaessaan Suomen ensimmäinen elektroniseen musiikkiin keskittynyt radiokanava. Sen käyttämät sloganit olivat ”Suomen Ainoa Tanssimusiikkikanava” (2005–2007) sekä ”Number One For Dance In Finland” (2007–2015, 2025–).

Suurten mediayhtiöiden kanavien rinnalla Radio KLF oli yksi ensimmäisistä Suomessa toimineista itsenäisistä puolivaltakunnallisista mainosradioista.

 Vuodet 2005–2011 
Radio KLF aloitti lähetyksensä 1. kesäkuuta 2005 pääkaupunkiseudulla paikallisradiona. Kanava toimi FM-taajuuksilla lyhytaikaisin radioluvin sekä jatkuvana internetradiona. Aloitusvuotenaan KLF laajeni pääkaupunkiseudulta Turkuun ja myöhemmin useisiin Suomen suuriin kaupunkeihin.

Ohjelmavirta koostui pääosin 1990-luvun dance- ja diskomusiikista, painottuen eurodanceen sekä uudelleen tehtyihin remix-versioihin. Ohjelmistossa kuultiin myös hip hop-, reggae-, rock- ja soft rock -vaikutteita. Juonnettua ohjelmaa esitettiin pääasiassa viikonloppuiltaisin, kun taas yöaikaan kanava soitti klubimusiikkia, trancea ja alternative-genreä. Kanavan kanavatunnuksissa ja markkinoinnissa käytettiin ajoittain ironisia viittauksia valtavirran soittolistaradioiden toimintamalleihin.

Radio KLF haki valtakunnallisia, puolivaltakunnallisia sekä paikallisia vakinaisia toimilupia vuosina 2006 ja 2011, mutta toimi koko ensimmäisen toimintakautensa ajan yksinomaan lyhytaikaisin radioluvin.

 Kuulijat 
Ensimmäisenä toimintavuotenaan Radio KLF:n FM-kuuntelijamäärät olivat RAB:n (Suomen kaupallisen radion) tietojen mukaan pääkaupunkiseudulla noin 70 000 kuuntelijaa viikossa. Internetradio mukaan lukien viikoittainen kuuntelijamäärä oli arviolta noin 220 000.

Internetradiona Radio KLF oli aikanaan Suomen kuunnelluimpien joukossa. Kanavan omien tietojen mukaan noin 20 % internetkuuntelusta tuli Suomen ulkopuolelta, suurimpina kuuntelumaina Saksa, Viro, Ruotsi ja Yhdysvallat. Mediamonitori-portaalin mukaan kuulijaprofiili oli sukupuolijakaumaltaan tasainen.

Osa kanavan toiminnan rahoituksesta perustui kuulijoiden vapaaehtoiseen tukeen, kuten fanituotteiden ostamiseen KLF:n internetkaupasta sekä osallistumiseen kanavan järjestämiin tapahtumiin. Fanituotteita ja kokoelmalevyjä myytiin myös tapahtumien yhteydessä.

 Tapahtumat ja julkaisut 
Radio KLF toimi aktiivisesti tapahtumajärjestäjänä tuottaen klubitapahtumia, konsertteja sekä kiertueita erityisesti 1990-luvun eurooppalaisten dance-artistien kanssa. Kanavan yhteistyökumppaneihin ja tapahtumavieraisiin kuuluivat muun muassa Chicane (Iso-Britannia), Scooter (Saksa), E-Type (Ruotsi), Snap! (Iso-Britannia/Saksa) ja DJ Sammy (Espanja). Radio KLF oli näkyvästi esillä Sedu Koskisen ravintoloissa, ja kanavan taajuudella kuultiin runsaasti SK-ravintoloiden mainontaa.

Iltapäivälehdet uutisoivat 13. helmikuuta 2011 tapauksesta, jossa lähes 2000 hengen ravintolaan järjestetyt KLF-tapahtumat johtivat tilojen ruuhkautumiseen suuren yleisömäärän vuoksi.

Radio KLF julkaisi toimintaansa tukevia kokoelmalevyjä vuodesta 2007 alkaen nimellä Dance KLF #1 Dance. Julkaisuihin kuuluivat *KLF #1 Dance ’07*, *Dance ’08*, *Dance 2009* (Valentine’s edition yhteistyössä Onnela-ravintolaketjun kanssa), *Super 90’s* (2009), *Italo Disco* (2010) sekä *Dance 2011* (AXR-Music).

Radio KLF lopetti lähetyksensä 31. elokuuta 2011. Taustayhtiön mukaan lopettamispäätös ei ollut äkillinen, vaan aseman toiminnalle etsittiin uusia suuntaviivoja vielä kielteisen toimilupapäätöksen jälkeen.

Kanavan viimeinen FM-lähetyksessä soitettu kappale 31. elokuuta 2011 kello 23.59 oli The KLF – Last Train to Trancentral. Tämän jälkeen kanava jatkoi lyhyesti lähetystä lupaehtojen ulkopuolella ja soitti yön viimeisenä kappaleena Scooterin Rhapsody in E.

 Paluu radioaalloille 
Radio KLF teki paluun kesällä 2015 lähes neljän vuoden tauon jälkeen. Kanava lähetti Helsingin seudulla poikkeusluvalla taajuudella 102,0 MHz kesä–elokuun ajan.

Lähetykset alkoivat 1. kesäkuuta 2015 kello 16.00 kappaleella Toto – Africa (Diezeo Remix). Ennen musiikkilähetyksen alkua taajuudella kuultiin otteita televisiosarjoista Dallas ja Dynastia.

Kanavan ohjelmistossa olivat mukana muun muassa Tiësto (Club Life), Paul Oakenfold, Milla Lehto (KLF House Sessions), Darude (Salmiakki Sessions) ja K-System (Dance Anthems).

Radio KLF soitti 1. syyskuuta 2015 kello 00.10 lupaehtojen ulkopuolella viimeisenä kappaleena The Shamen – Destination Aschaton (Hardfloor Remix). Tämän jälkeen taajuudella kuultiin yön ajan morsekoodia, joka muodosti tekstin ”BEAT NEVER STOPS”.

 Radio KLF 20th Anniversary 
Radio KLF toteutti 20-vuotisjuhlavuotensa kunniaksi tribute-lähetykset kesä–elokuussa 2025. Kanavalle myönnettiin toimilupa FM-taajuudelle 93,6 MHz Helsinkiin, mutta lähetykset toteutettiin käytännössä yksinomaan verkossa klf.fi-, TuneIn- ja YouTube-alustoilla.

Juhlavuoden aikana kanavan soittolista painottui aiempaa laajemmin elektroniseen tanssimusiikkiin ja sisälsi live-lähetyksiä alternative-klubeilta. Erityispiirteenä kuuntelijoilla oli mahdollisuus vaikuttaa soittolistaan reaaliaikaisesti. Kanava julkaisi myös kokeellisen kryptovaluutan $KLFcoinin, jota käytettiin soittolistojen rakentamiseen ja oheistuotteiden hankintaan.

Musiikkilinja oli nuorentunut ja painottui erityisesti teknon, trancen ja tech housen suuntaan. Yöohjelmistossa kuultiin KLF Beat Lab by Prison Sex, jossa esitettiin hard techno -tyyppistä musiikkia.

 KLF:n viimeinen tunti 
Kesäkauden 2025 viimeisen tunnin soittolistan valitsi kuuntelija kanavan järjestämän nettikilpailun perusteella. Kanavan julkaisema videoteaser päättyi samalla tavalla kuin vuoden 2015 lopetuksessa esitetty morsekoodi tekstiin ”THE BEAT NEVER STOPS”.

 Ohjelmat 
Radio KLF:n ohjelmisto koostui omatuotannoista, artistivetoisista erikoisohjelmista sekä kansainvälisistä syndikoiduista radio-ohjelmista. Ohjelmien sisältö, tekijät ja lähetysajat vaihtelivat eri toimintakausina.

 KLF:n omat ohjelmat 
 KLF Nostot – useiden DJ:iden vetämä ohjelmakokonaisuus, jota tuottivat muun muassa DJ TAB, Darude, Miika Kuisma ja K-System.
 KLF Beat Lab by Prison Sex – hard technoon painottunut yöohjelma (2025).
 KLF Syke – elektroniseen tanssimusiikkiin keskittynyt erikoisohjelma.
 KLF Push Up – klubimusiikkipainotteinen lauantai-iltaohjelma yhteistyössä K-Systemin kanssa.
 KLF Guest Star – vaihtuvien artistivieraiden vetämä ohjelma.
 KLF Olavi Tanner Show – perjantai-iltaisin lähetetty ohjelma.
 KLF Live – suoratoistettuja DJ-settejä ja klubitapahtumia.
 Supercool by Millennium – Radio KLF:n ensimmäisiä ja pitkäjaksoisimpia säännöllisiä liveohjelmia.

 Artistivetoiset ohjelmat 
 Salmiakki Sessions – Daruden vetämä ohjelma.
 Dance Anthems – K-Systemin juontama ohjelma.
 House Sessions – Milla Lehton vetämä house-musiikkiin keskittynyt ohjelma.
 Music For Life – Alex Kunnarin ohjelma.
 Danny Monaco Friday Night Live – live-pohjainen perjantai-iltaohjelma.

 Kansainväliset syndikoidut ohjelmat 
 Club Life – Tiësto.
 Planet Perfecto – Paul Oakenfold.
 Global DJ Broadcast – Markus Schulz.
 Nocturnal – Matt Darey.

 Muut ohjelmat 
 Emilian aamushow – arkipäivisin lähetetty viihdeohjelma.
 Temper2 Radio Show – keskiviikkoiltaisin esitetty ohjelma.
 Hallmark Radio – keskiviikkoiltaisin lähetetty ohjelma.
 Club Sessions – Appearce ja Xspective Sense.
 DJ Jesus – KLF-illat.
 Michael N – KLF Yöt.

 Lähteet 

 Aiheesta muualla 
 Radio KLF:n kotisivut
 Artikkeli "Radio KLF haluaa pysyväksi"

Luokka:Suomalaiset radioasemat
Luokka:Vuonna 2005 perustetut radioasemat
Luokka:Vuonna 2011 lakkautetut radioasemat